ปกติเราเป็นคนร่าเริงมากเลยนะเวลาอยู่กับคนสนิท จะสร้างเสียงหัวเราะตลอด แต่พอเวลาที่ต้องอยู่คนเดียว บางครั้งก็ดาวน์ไปเลย ซึมไปเลย ไม่รู้ว่าเพราะอะไรเหมือนกัน แล้วมีบางทีอยู่ดีๆก็อยากร้องไห้ ยิ่งนึกถึงวันที่เซ็นยินยอมให้พ่อได้รับมอฟีนก็ยิ่งเศร้า ยิ่งรู้สึกผิด อารมณ์แบบความรู้สึกมันดิ่งลงมากๆเลยค่ะ ยิ่งช่วงไหนมีเรื่องเครียดเยอะ เวลาอยู่คนเดียวก็จะร้องไห้ จะเศร้าแบบไม่มีเหตุผล แต่พอเวลาออกไปอยู่ข้างนอก ได้ไปไหนมาไหนกับพี่กับเพื่อนก็จะเป็นปกติทันที อยากหายจากอาการแบบนี้จังเลยค่ะ เหมือนตัวเองเป็นโรคซึมเศร้าเลย เราจะจัดการกับอารมณ์ ความรู้สึกแบบนี้ยังไงดีคะ
สวัสดีค่ะ อาการที่ปกติเป็นคนร่าเริง แต่กลับมีอาการซึม อยากร้องไห้เมื่อต้องอยู่คนเดียว โดยอาจมีปัจจัยกระตุ้นเช่นความเจ็บป่วยของผู้ที่เป็นบิดานั้น อาจจะเป็นภาวะซึมเศร้า โรคซึมเศร้า ความเครียดความกังวลเกี่ยวกับบิดา ทำให้มีอารมณ์หรือพฤติกรรมที่เปลี่ยนแปลงไปได้โดยถ้ามีปัจจัยกระตุ้นที่ชัดเจนนั้น อาจเป็นอาการที่เกิดขึ้นในคนทั่วไปที่ต้องเผชิญปัญหาเดียวกัน ซึ่งอาจต้องค่อยๆใช้เวลาและตั้งสติในการรับมือและทำใจกับปัญหาเพื่อให้ผ่านมันไปได้แต่ถ้าอาการที่เป็น เป็นมากจนรบกวนการใช้ชีวิต ทำให้พฤติกรรมการกินและนอนเปลี่ยนไปอย่างชัดเจน เก็บตัวมากขึ้น มีความคิดอยากฆ่าตัวตายร่วมด้วยนั้น อาจเข้าข่ายโรคซึมเศร้า แนะนำพบแพทย์เพื่อประเมินสุขภาพจิตอย่างละเอียดและเข้ารับการรักษาอย่างเหมาะสมต่อไป เบื้องต้นพูดคุยกับผู้ที่ไว้ใจได้เพื่อระบายความทุกข์ และหาสิ่งที่ชอบทำเพื่อเบี่ยงเบนความสนใจ